เชิดชูเกียรติทหารกล้า 3 กุมภาพันธ์ วันทหารผ่านศึก
องค์การสงเคราะห์ทหารผ่านศึกในพระบรมราชูปถัมภ์ จัดกิจกรรม “เชิดชูเกียรติทหารกล้า 3 กุมภาพันธ์ วันทหารผ่านศึก “ โดยพลเอก สัณทัศน์ นันทิภาคย์หิรัญ ผู้อำนวยการองค์การทหารผ่านศึก เป็นประธานในพิธีจุดตะเกียงโบราณและพิธีจุดตะเกียงตามประทีปดวงวิญญาณและสักการะอัฐิ ณ ห้องจารึกชื่อผู้เสียสละเพื่อชาติ อนุสาวรีย์ชัยสมรภูมิ เพื่อคารวะแด่ดวงวิญญาณวีรชนทหารกล้าและสดุดีวีรกรรมแด่บรรพชนที่ล่วงลับ และในเวลา 11.00 น. พระบาทสมเด็จพระเจ้าอยู่หัว และสมเด็จพระนางเจ้าฯ พระบรมราชินี ทรงพระกรุณาโปรดเกล้าฯ ให้ พลเอก สุรยุทธ์ จุลานนท์ ประธานองคมนตรี เป็นผู้แทนพระองค์วางพวงมาลาขณะเดียวกันยังมีตัวแทนจากส่วนราชการ หน่วยงาน สมาคม มูลนิธิต่างๆ ร่วมวางพวงมาลาเพื่อเป็นการรำลึกเชิดชูเกียรติทหารผ่านศึกและอดีตนักรบผู้กล้าหาญที่เสียสละเลือดเนื้อและชีวิตเพื่อประเทศ ขณะที่บรรยากาศโดยรอบอนุสาวรีย์ชัยสมรภูมิได้ประดับตกแต่งด้วยดอกป๊อปปี้ ซึ่งเป็นสัญลักษณ์ของวันทหารผ่านศึกอย่างสวยงามและบริเวณกระถางคบเพลิงโดยรอบอนุเสาวรีย์ชัยสมรภูมิ ยังได้จุดด้วยไฟจริงทั้ง 4 ด้านเพื่อสักการะดวงวิญญาณของเหล่าทหารผ่านศึก